Ֆլորիդայի հրաձգության դրդապատճառները դեռ պարզ չեն
ԱՄՆ իշխանությունները շարունակում են հետաքննությունը՝ պարզելու Ֆլորիդայի օդանավակայանի մարդասպանության շարժառիթները: Կրակ բացած անձի՝ Էստեբան Սանտյագոյի հարազատները պնդում են, որ վերջինս ունեցել է հոգեկան խնդիրներ՝ Իրաքում 11 ամիս մարտական գործողություններին մասնակցելու արդյունքում:
26 ամյա Էստեբան Սանտյագոյին ներկայացվել է մեղադրանք՝ Ֆորտ Լանդերդեյլ օդանավակայանում կրակ բացելու կապակցությամբ, որի արդյունքում եղան զոհեր: Լրագրողների հետ զրույցում կասկածյալի եղբայր Բրայան Սանտյագոն ասել է, որ իր եղբայրն անցած տարվա վերջում Ալյասկա նահանգում Հետաքննության դաշնային բյուրոյին խնդրել է իրեն օգնել՝ ստանալու հոգեբանական բժշկական միջամտություն, քանի որ ըստ նրա նա լսում է ձայներ, որոնք պնդում են, որ նա պետք է միանա ԴԱԵՇ-ի ահաբեկչական խմբին: Սանտյագոն հոսպիտալացվել է, սակայն հոգեկան առողջական վիճակի ուսումնասիրությունները չեն արձանագրել հոգեկան որևէ խախտման նշաններ: «Դա իրենց մեղքով է տեղի ունեցել: Մարդիկ կան, ովքեր երբեք չեն դիմում օգնության խնդրանքով և իրականացնում են նման մի բարբարոսական հանցագործություն: Իսկ երբ հոգեբաններն ու հոգեբուժներն ուսումնասիրում են իրենց, պարզվում է՝ նրանք ունեցել են լուրջ հոգեկան խնդիրներ: Իսկ այս դեպքում մարդն ինքն է ասել, որ խնդիր ունի: Նրանք գիտեին, որ նման բան պետք է տեղի ունենա»,-ասել է Բրայան Սանտյագոն: Հետաքննության դաշնային բյուրոն չի բացառում ահաբեկչական խմբավորման հետ կապը և նշում, որ դեռ պարզ չեն հանցագործության դրդապատճառները: Հրաձիգի զենքը գտնվում էր արդեն ստուգված պայուսակում, որը նա կրում էր Ալյասկայից ժամանելու պահին: Պաշտոնական աղբյուրները նշում են, որ Սանտյագոն հատուկ է ընտրել Ֆորտ Լանդերդեյլի օդանավակայանը, սակայն դժվարանում են ասել, թե ինչու: Երկուշաբթի կայացավ այս գործով առաջին դատավարությունը, որը տևեց 15 րոպե: Մեղադրանքների հաստատման պարագայում Սանտիագոյին սպառնում է մահապատիժ կամ ցմահ բանտարկություն: